text: La Fundació Reddis i CaixaBank donen suport a 4 entitats més de la comarca | Canal Reus TV
  La Fundació Reddis i CaixaBank donen suport a 4 entitats més de la comarca
  10:46 - 25 maig 2021
  Les entitats Fundació Privada Mare de Déu de Misericòrdia, Càritas Interparroquial de Reus, l'Associació de Salut Mental Doctor Tosquelles i el Centre Pastoral d'Ajuda al Pres i al Necessitat han estat 4 de les 9 entitats beneficiades.
  La Fundació Privada Reddis, la Fundació "la Caixa" i CaixaBank han reprès el seu acord de col·laboració amb l'objectiu d'afavorir el desenvolupament de diversos projectes socials de suport a persones en risc d'exclusió social que duen a terme diverses entitats de Reus i la comarca. En un moment com l'actual, ambdues fundacions sumen esforços per tal d'arribar a un major nombre d'entitats i que aquestes puguin fer realitat els seus projectes.
  Fa un parell de mesos l'acord es va iniciar amb l'ajut de 5 entitats de la comarca i ara, s'ha ampliat a 4 entitats més, tot i que en resten algunes més de pendents.
  Activitats que es podran dur a terme gràcies a aquesta col·laboració
  La Fundació Privada Mare de Déu de Misericòrdia podrà dur a terme la realització d'un curs d'atenció sociosanitària dirigit a persones vulnerables que de forma sobtada s'han trobat sense recursos i han vist perillar la seva subsistència
  L'Associació de Salut Mental Doctor Tosquelles realitzarà activitats culturals i de lleure per a joves amb trastorn de Salut Mental Greu, tenint en compte la vessant terapèutica per a revertir els efectes que la COVID-19 ha causat en ells
  Càritas Interparroquial de Reus podrà organitzar un casal d'estiu durant el mes de juliol de 2021 per a infants i joves de famílies vulnerables ateses per Càritas Interparroquial de Reus
  El Centre d'Acollida al Pres i al Necessitat podrà realitzar un curs d'atenció sociosanitària a persones dependents a domicili, dirigit especialment a persones en situació de vulnerabilitat i d'irregularitat administrativa.
  La Fundació Privada Reddis fa més de 10 anys que va començar a treballar, intensament, per ajudar a entitats de caire social. Des d'aleshores, la comissió social de la Fundació ha centrat els seus esforços en ajudar a diverses associacions del Baix Camp que, sense el seu recolzament econòmic, haurien tingut dificultats per tirar endavant els seus projectes.
  L'acord amb CaixaBank i la Fundació "la Caixa" es va iniciar ara farà 7 anys. En virtut d'aquest acord, CaixaBank, a través d'una aportació econòmica de Fundació "la Caixa", treballa juntament amb la Fundació Reddis per tal d'ajudar a un gran nombre d'entitats del territori. Gràcies a la seva capil·laritat territorial, la xarxa d'oficines de CaixaBank pot fer costat a la Fundació "la Caixa" en la seva labor social, detectant necessitats d'entitats socials locals i canalitzant una part del pressupost de la Fundació.